25/04/2024
41歲晶女郎文凱玲結婚一個月宣布有喜!成功追龍B巨肚似7個月!恨生B足足23年
41歲「晶女郎」文凱玲(Connie)上月14日與拍拖五年的圈外男友Jason於五星級酒店舉行婚宴,筵開23席,相當有人緣;事隔一個月左右,Connie就宣布成功追龍B,恭喜恭喜!
Connie結婚時仲係着貼身婚紗,盡現纖腰,一個月後嘅肚皮已經極速「吹脹」好似有咗7個月咁!隨產期逼近,Connie都密鑼緊鼓選擇孕婦同BB用品,包括BB餐椅同奶樽消毒機等。
Connie表示自己從小都好鍾意小朋友,本身計劃後生啲就做媽媽,但最終都未能如願:「由細到大都好鍾意BB ,細個仲諗18歲就要生第一個,結果28歲38歲都未有。」雖然婚後咁快見肚,但Connie並唔係「奉子成婚」:「幾年前訂婚之後就已經開始計劃生BB,但係又諗住想結咗婚先,因為疫情同工作關係一等又再過咗幾年。」
Connie都好感恩可以咁順利懷孕,家中「長老」都好高興:「聽好多人話唔係想有就有,所以籌備婚禮嘅同時亦都開始造人計劃,結果好快就有好消息!屋企人都好開心,阿媽成日都煲湯俾我飲,奶奶準備咗好多BB衫同書。最近個肚越嚟越明顯,好多人恭喜我嘅同時亦會問點樣備孕。」
轉載自: 晴報